b'\n_START_ARTICLE_\nAudronius A\xc5\xbeubalis\n_START_SECTION_\nBiografija\n_START_PARAGRAPH_\n1976 m. baig\xc4\x97 Vilniaus A. Vienuolio vidurin\xc4\x99 mokykl\xc4\x85, \xc4\xafstojo \xc4\xaf Vilniaus valstybinio universiteto (VVU) Istorijos fakultet\xc4\x85 studijuoti \xc5\xbeurnalistikos, bet u\xc5\xbe ry\xc5\xa1ius su Lietuvos Helsinkio grup\xc4\x97s nariais 1977 m. pa\xc5\xa1alintas. 1977\xe2\x80\x931979 m. tarnavo tarybin\xc4\x97je armijoje. 1982 m. buvo leista t\xc4\x99sti \xc5\xbeurnalistikos studijas VVU neakivaizdiniu b\xc5\xabdu, \xc5\xbeurnalisto diplom\xc4\x85 gavo 1989 m. 1990 m. studijavo politik\xc4\x85 ir ekonomik\xc4\x85 World Press instituto Makalesterio koled\xc5\xbee (St. Paulas, JAV)._NEWLINE_1979\xe2\x80\x931988 m. Lietuvos valstybinio leidykl\xc5\xb3, poligrafijos ir knyg\xc5\xb3 prekybos komiteto, Lietuvos mokslinio metodinio kult\xc5\xabros centro, Lietuvos valstybinio televizijos ir radijo komiteto, Lietuvos respublikin\xc4\x97s kino film\xc5\xb3 nuomojimo kontoros darbuotojas. 1989\xe2\x80\x931990 m. \xe2\x80\x93 Lietuvos S\xc4\x85j\xc5\xabd\xc5\xbeio savaitra\xc5\xa1\xc4\x8dio \xe2\x80\x9eAtgimimas\xe2\x80\x9c korespondentas. 1990\xe2\x80\x931992 m. \xe2\x80\x93 Auk\xc5\xa1\xc4\x8diausiosios Tarybos\xe2\x80\x93Atkuriamojo Seimo Pirmininko atstovas spaudai._NEWLINE_1993 m. \xc4\xafk\xc5\xabr\xc4\x97 pirm\xc4\x85j\xc4\x85 Lietuvoje ry\xc5\xa1i\xc5\xb3 su visuomene kompanij\xc4\x85 "Multum creditum" ir jai vadovavo iki 1996 m. lapkri\xc4\x8dio m\xc4\x97n._NEWLINE_1996\xe2\x80\x932000 m. ir nuo 2004 m. Seimo narys. 2001\xe2\x80\x932004 m. vie\xc5\xa1osios \xc4\xafstaigos \xe2\x80\x9eVertimo, dokumentacijos ir informacijos centras\xe2\x80\x9c prie Vyriausyb\xc4\x97s kanceliarijos generalinis direktorius._NEWLINE_nuo 2010 m. iki 2012 m. spalio LR URM ministras. LR Prezident\xc4\x97 Dalia Grybauskait\xc4\x97, vadovaudamasi atsi\xc5\xbevelgdama \xc4\xaf ministro pirmininko Andriaus Kubiliaus teikim\xc4\x85, Audroni\xc5\xb3 A\xc5\xbeubal\xc4\xaf u\xc5\xbesienio reikal\xc5\xb3 ministru paskyr\xc4\x97 2010 m. sausio 29 dienos dekretu (2010 m. sausio 26 d. Prezident\xc4\x97 i\xc5\xa1 pareig\xc5\xb3 atleido atsistatydinimo pra\xc5\xa1ym\xc4\x85 \xc4\xafteikus\xc4\xaf ministr\xc4\x85 Vygaud\xc4\x85 U\xc5\xa1ack\xc4\x85; LR URM vadov\xc4\x97s pareigas laikinai \xc4\x97jo Rasa Juknevi\xc4\x8dien\xc4\x97)._NEWLINE_Nuo 1998 m. T\xc4\x97vyn\xc4\x97s s\xc4\x85jungos (Lietuvos konservatori\xc5\xb3) narys.\n_START_SECTION_\nApdovanojimai\n_START_PARAGRAPH_\n1998\xe2\x80\x932000 m. Lietuvos ir Did\xc5\xbeiosios Britanijos asociacijos \xe2\x80\x9eBritish chamber of Commerce\xe2\x80\x9c prezidentas. Nuo 2001 m. Nacionalin\xc4\x97s \xc5\xbeurnal\xc5\xb3 leid\xc4\x97j\xc5\xb3 asociacijos prezidentas. 1999 m. apdovanotas Sausio 13-osios atminimo medaliu, 2003 m. \xe2\x80\x93 Lietuvos Respublikos pakvietimo \xc4\xaf NATO atminimo \xc5\xbeenklu, 2007 m. \xe2\x80\x93 Ukrainos 3-iojo laipsnio ordinu \xe2\x80\x9eU\xc5\xbe nuopelnus\xe2\x80\x9c.'